ROZHODNUTIE KOMISIE
z 13. decembra 2006‚
ktorým sa mení a dopĺňa rozhodnutie 2001/881/ES, pokiaľ ide o zoznam hraničných inšpekčných staníc vzhľadom na pristúpenie Bulharska a Rumunska
[oznámené pod číslom K(2006) 6454]
(Text s významom pre EHP)
(2006/926/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na jeho článok 56,
keďže:
(1)
V rozhodnutí Komisie 2001/881/ES zo 7. decembra 2001, ktorým sa vyhotovuje zoznam hraničných inšpekčných staníc odsúhlasených pre veterinárne kontroly zvierat a živočíšnych produktov z tretích krajín a ktorým sa aktualizujú podrobné pravidlá týkajúce sa kontrol, ktoré majú vykonávať odborníci Komisie (1), sa v prílohe ustanovuje zoznam hraničných inšpekčných staníc pre veterinárne kontroly živých zvierat a živočíšnych produktov, ktoré vstupujú do Spoločenstva z tretích krajín (ďalej len „zoznam hraničných inšpekčných staníc“).
(2)
V dôsledku pristúpenia Bulharska a Rumunska 1. januára 2007 dôjde k významným posunom a zmenám hraníc medzi Spoločenstvom a susednými tretími krajinami.
(3)
Po pristúpení uvedených dvoch krajín Maďarsko už nebude predstavovať juhovýchodnú hranicu Spoločenstva a súčasná hraničná inšpekčná stanica v meste Nadlak na maďarsko-rumunských hraniciach stratí svoju funkčnosť. Preto by sa mala zo zoznamu hraničných inšpekčných staníc vypustiť. O jej vypustení sa rozhodlo v rámci balíka právnych technických úprav potrebných v dôsledku rozšírenia.
(4)
Okrem toho ani hranica medzi Gréckom a Bulharskom už nebude predstavovať hranicu s treťou krajinou a hraničné inšpekčné stanice v mestách Ormenion a Promochonas takisto stratia svoju funkčnosť. Preto by sa mali zo zoznamu hraničných inšpekčných staníc vypustiť. O ich vypustení sa rozhodlo v rámci balíka právnych technických úprav potrebných v dôsledku rozšírenia.
(5)
Potravinový a veterinárny úrad Komisie skontroloval všetky nové miesta v Bulharsku a Rumunsku navrhnuté ako hraničné inšpekčné stanice na hraniciach s tretími krajinami a odporučil, aby Komisia schválila tie, ktoré spĺňajú príslušné podmienky. Tieto miesta by sa preto mali zaradiť do zoznamu hraničných inšpekčných staníc.
(6)
Rozhodnutie 2001/881/ES by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2001/881/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie sa uplatňuje s výhradou nadobudnutia platnosti Zmluvy o pristúpení Bulharska a Rumunska a odo dňa nadobudnutia platnosti tejto zmluvy.
Článok 3
Toto rozhodnutie je určené členským štátom.
V Bruseli 13. decembra 2006